REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/485-21

19. novembar 2021. godine

B e o g r a d

Z A P I S N I K

30. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 19. NOVEMBRA 2021. GODINE

Sednica je počela u 12,00 časova.

Sednicom je predsedavala Sandra Božić, predsedik Odbora.

Sednici su prisustvovali: Vuk Mirčetić, prof. dr Marko Atlagić, Jovan Kolundžija, Aleksandar Čortić, Miloš Terzić, Milica Obradović, Snežana Paunović, Dunja Simonović Bratić, Rozalija Ekres i Željko Tomić, članovi Odbora.

Sednici su prisustvovali: Ivana Popović (Sandra Božić), Ana Miljanić (Lav Grigorije Pajkić), oran Tomić (mr Jadranka Jovanović), Jelena Mihailović (Snežana Paunović), zamenici članovi Odbora.

Sednici nisu prisustvovali: Nebojša Bakarec, Milena Popović i Mira Petrović, Nataša Mihailović Vacić, kao ni njihovi zamenici.

Pored članova Odbora, sednici su prisustvovali Rade Vojnović, posebni savetnik ministra kulture i informisanja, Snežana Stopa Stajić, načelnik Odeljenja za ekonomsko-finansijske poslove i Ela Ki Simić, viši savetnik u Ministarstvu finansija.

Na predlog predsedavajućeg, članovi Odbora su, jednoglasno (12 za) usvojili sledeći

D n e v n i r e d

1. Razmatranje Predloga zakona o budžetu Republike Srbije za 2022. godinu, Razdeo 29 - Ministarstvo kulture i informisanja, koji je podnela Vlada, u načelu.

PRVA TAČKA DNEVNOG REDA: Razmatranje Predloga zakona o budžetu Republike Srbije za 2022. godinu, Razdeo 29 – Ministarstvo kulture i informisanja, koji je odnela Vlada, u načelu.

U uvodnim napomenama, predsednik Odbora Sandra Božić, obavestila je članove Odbora da je Vlada, 4. novembra 2021. godine, podnela Narodnoj skupštini Predlog zakona o budžetu Republike Srbije za 2022. godinu.

Dodala je i to da je odredbom člana 173. Poslovnika propisano da pre pretresa na sednici Narodne skupštine, predlog budžeta mogu da razmatraju odbori Narodne skupštine, u skladu sa svojim delokrugom, koji svoje izveštaje dostavljaju nadležnom odboru.

Izvestilac odbora ima pravo da obrazlaže izveštaj na početku pretresa predloga budžeta na sednici nadležnog odbora.

Pre davanja reči predstavnicima ministarstava, istakla je da je predviđeno povećanje budžeta za Ministarstvo kulture i informisanja u odnosu 2021. godinu 16,23%. To je još jedan pokazatelj posvećenosti Vlade Republike Srbije, u unapređenju oblasti kulture i informisanja.

Rade Vojnović, posebni savetnik ministra kulture i informisanja, pre svega je pohvalio konstruktivne razgovore i saradnju Ministarstva kulture i informisanja i Ministarstva finansija, vezano za inicijalne cifre koje su dobili za budžet i istakao veliko zadovoljstvo za odobrena sredstva.

U daljem izlaganju, obrazložio je Predlog zakona o budžetu za razdeo 29 - Ministarstvo kulture i informisanja za 2022. godinu, istakavši da ukupan budžet za isti iznosi 14,770,854,000 dinara, dok je za stavku 01 - opšti prihodi i primanja budžeta opredeljeno 13,741,160,000 dinara, što je u odnosu na Zakon o budžetu za 2021. godinu veći za 15,50%.

Takođe, potvrdio je promenu u smislu predviđenog povećanja sredstava za 2022. godinu u odnosu na inicijalni budžet iz 2021. godine za 16,23%, što predstavlja povećanje u apsolutnom iznosu preko 2 milijarde dinara.

U vezi sa istim, naveo je povećanja u sledećim sektorima koja pripadaju Ministarstvu kulture i informisanja:

- Sektor za kulturno nasleđe iznosi oko 4,750.000.000 dinara, povećanje od 6,78%;

- Sektor za savremeno stvaralaštvo i kreativnu industriju iznosi oko 6.300.000.000 dinara, povećanje od 28,18%;

- Sektor za međunarodnu saradnju i evropske integracije u oblasti kulture iznosi oko 753.000.000 dinara, povećanje 16,82% i

- Sektor za informisanje i medije iznosi oko 1,450.000.000 dinara, povećanje od 0,12%.

U daljem izlaganju, istakao je najznačajnija povećanja u odnosu na tekuću godinu a koja se odnose na finansiranje koje se tiče delatnosti zaštite Biblioteke Srpske patrijaršije, Muzeja i Arhiva Srpske pravoslavne crkve.

Takođe, predviđeno je značajno povećanje sredstava za podršku razvoju muzičkog, odnosno umetničkog stvaralaštva, kao i za produkciju odnosno podršku investitoru koji u Srbiji proizvodi audiovizuelno delo.

Napomenuo je i to, da je po prvi put uvedena programska aktivnost pod nazivom: „Prestonica kulture Srbije“, za koju će biti opredeljena sredstva u iznosu od 300.000.000 dinara, kako bi, zajedno sa sopstvenim sredstvima kultura grada Čačka bila znatno unapređena u 2023. godini.

Kada su u pitanju indirektni korisnici, napomenuo je da postoji nekoliko kapitalnih projekata. U delu budžeta koji je opredeljen za zaštitu kulturnog nasleđa, opredeljena sredstva u iznosu od 415.000.000 dinara, pored ranije opredeljenih 97.000.000 dinara, izdvojena su za već postojeći projekat istraživanja zaštite i prezentacije arheološkog nalazišta, Belo brdo u Vinči.

Neophodno je napomenuti da, postoje još dva nova kapitalna projekta, od kojih je jedan projekat adaptacije i rekonstruktivne sanacije objekta i krova Arhiva Jugoslavije, za koji su opredeljena ukupna sredstva u iznosu od oko 1,000.000.000 dinara, od kojih su sredstva u iznosu od 200.000.000 dinara planirana za narednu godinu, a ostatak će biti raspoređen u 2023. i 2024. godini. Za drugi kapitalni projekat konzervacije, restauracije i prezentacije arheološkog nalazišta „Caričin grad“ u Opštini Lebane, opredeljena su sredstva u iznosu od 367.000.000 dinara, od kojih su u narednoj godini predviđena sredstva u iznosu od 102.000.000. dinara a ostatak je predviđen u 2023. i 2024. godini.

Takođe, realizovanjem projekta „Caričin grad“ ispunjavaju se uslovi za nominovanje na listu svetske kulturne baštine, odnosno stvara se mogućnost apliciranja u organizaciji Ujedinjenih nacija za obrazovanje, nauku i kulturu „UNESCO“.

Uzimajući u obzir finansiranje kapitalnih i novih projekata, svoje izlaganje je zaključio konstatacijom da je budžet pre svega razvojni. Takođe, opredeljenim sredstvima načinjeni su značajni pomaci, kako u pogledu finansiranja tako i u pogledu daljeg razvoja kulture u Republici Srbiji.

Sandra Božić, saglasila se sa njegovim izlaganjem, složivši se da je budžet razvojni i istakla je posebno zadovoljstvo jer, opredeljenim sredstvima budžeta, Srbija između ostalog, vraća i epitet filmske države.

Nije bilo diskusije.

Odbor je, jednoglasno (13 za), odlučio da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o budžetu Republike Srbije za 2022. godinu, Razdeo 29 - Ministarstvo kulture i informisanja.

Odbor je, jednoglasno (13 za), za izvestioca Odbora na sednici Odbora za finansije, republički budžet i kontrolu trošenja javnih sredstava, odredio Miloša Terzića, člana Odbora.

Sednica je završena u 12,25.

SEKRETAR PREDSEDNIK

Dana Gak Sandra Božić